Sotshin olympiakakkonen ja vuoden 2011 maailmanmestari Enni Rukajärvi valitsi yhteistyökumppaninsa arvopohjalta.

Lumilautailija Enni Rukajärvi valitsi uuden yhteistyökumppaninsa etiikka edellä.

Sotshin hopeamitalisti jätti Red Bullin ja valitsi kauratuotteita valmistavan suomalaismeijerin.

Rukajärvi haluaa tuoda suomalaisille hyvää fiilistä ensi talven olympiakisoissa.

Enni Rukajärven haastattelu viime kesältä.

Rukajärvi, 27, kohautti tämän vuoden tammikuussa, kun ilmoitti, että yhteistyösopimus kansainvälisen energiajuomabrändin Red Bullin kanssa saa jäädä.

Päätös oli täysin poikkeuksellinen. Red Bull panostaa miljoonia euroja urheilusponsorointiin ja sillä on ylivoimaiset verkostot maailman extreme-lajeissa.

Rukajärvi ei pitänyt yhteistyöstä. Ei, vaikka sopimus oli kaikella todennäköisyydellä arvokas. Maailmanmestaruuden ja olympiahopean voittanut lumilautailija on suomalaisen urheilun naistähtiä.

Arvot tulivat vastaan.

- Tässä on uraa takana sen verran, että on ehtinyt nähdä jo kaikenlaista ja kasvaa itsekin, Rukajärvi selittää.

Rukajärvi kokee nykyisin suurempaa vastuuta kuin aiemmin.

- Olen aikuistunut ja tajunnut, mitkä asiat ovat itselle tärkeitä. Haluan olla oma itseni enkä esittää mitään. Sen pohjalta nämä ovat lähteneet.

Eettistä kauppaa

Red Bull -uutispommin jälkeen Rukajärvi jatkoi eettisellä linjalla. Suomalainen Kaslink-meijeri otti yhteyttä naiseen alkuvuodesta, ja yhteinen näkemys syntyi.

Terveellinen ruoka on muodissa. Kauratuotteita myyvä yritys näki tietenkin kovan bisnesraon. Yritys on kasvattanut rajusti henkilösponsorointiaan.

Bisnestä kuin bisnestä. Yhteistyötä lienee silti mukavampaa tehdä, kun liikekumppani pyrkii kohentamaan asiakkaiden terveyttä sen sijaan, että myisi addiktioita. Energiajuomien kofeiinia, tauriinia ja sokeria ei ole vielä onnistuttu puhumaan terveellisiksi.

- Ei löytynyt niin helposti yhteistä säveltä. Mutta en halua verrata mitään mihinkään, Rukajärvi kuittaa Red Bull -historian.

Kuusamolainen Rukajärvi puhuu Koillismaan murteella juuri niitä sanoja, joita jokainen tolkun vanhempi yrittää lapsilleen jankata. Nyt ne tulevat suoraan esikuvan suusta.

- Yritän syödä mahdollisimman monipuolisesti. Olen puhunut paljon kasvispainotteisuudesta, mutten ole kuitenkaan täysin jättänyt lihaa pois. Syön kaikkea.

Monipuolisuus ei tarkoita spartalaista kuria.

- Olen syönyt aina hyvin, tykkään herkutella ja välillä syödä roskaruokaakin. Se lähtee jo lapsuudesta, että syö monipuolisesti ja säännöllisesti. Ja mitä vanhemmaksi tulee, sitä enemmän se vaikuttaa omaan jaksamiseen, Rukajärvi lisää.

Huippulaskijoiden vuosi on täynnä matkustamista ja epäsäännöllistä nukkumista. Olosuhteet rasvaiselle pikaruokakierteelle ovat täydelliset.

Rukajärvi laskee Pyeongchangissa uransa toisesta mitalista slopestylessä. EPA/AOP

Rukajärvi on lisäillyt syömiseensä terveellisiä pikkuasioita toisensa perään. Hän on huomannut, että kilpakumppanitkin ovat alkaneet satsata ravintoon. Tai, no, lähinnä naiset.

- On tuolla paljon pahempia hifistelijöitä ja enemmän hippejä kuin meikä. Minä olen aika normaali, Rukajärvi veistelee.

Fiilistä Suomelle

Suomalaisten katse kääntyy lumilautailuun ensi kevättalvena, kun Rukajärvi lähtee kirkastamaan mitaliaan Pyeongchangin talviolympiakisoissa. Menestystä sopii odottaa, jos laskija vain pysyy terveenä.

Rukajärvi pitäytyy filosofiassaan. Hän ei suostu ottamaan paineita niskaansa. Enemmän kyse on mahdollisuuksista hyviin hetkiin.

- Onhan se tavallaan kauden pääjuttu, kun kisa on iso, huomiota on paljon ja kaikki panostavat siihen nykyään. Menen aika samalla linjalla kuin aina, lasken mahdollisimman hyvin ja olla tyytyväinen.

Rukajärvi toki tuntee suomalaisten toiveet niskavilloissaan.

- On se vastuullinen juttu. Haluan tehdä parhaani itselleni, mutta myös antaa muille jotakin, jotta tulisi hyvää fiilistä, hän sanoo.

Enni Rukajärvi ei halunnut esittää mannekiinia väkisin. Monikansallinen energiajuomajätti sai väistyä laskijan kovan pään tieltä. SOLMU SALMINEN

Otsikkoa muokattu kello 12.36.